Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fl-isforzi tagħna biex intaffu l-impatti ekonomiċi tal-pandemija tal-COVID-19, il-Kummissjoni llum ippubblikat linji gwida biex tiżgura li d-drittijiet tal-passiġġieri tal-UE jiġu applikati b'mod koerenti fl-UE kollha. Il-gvernijiet nazzjonali daħħlu miżuri differenti, fosthom restrizzjonijiet fuq l-ivvjaġġar u kontrolli mal-fruntieri. L-għan ta' dawn il-linji gwida huwa li jassiguraw lill-passiġġieri li d-drittijiet tagħhom huma mħarsa. Il-Kummissarju għat-Trasport, Adina Vălean, qalet hekk: “Fid-dawl tal-kanċellazzjonijiet massivi u tad-dewmien li l-passiġġieri u l-operaturi tat-trasport qed iħabbtu wiċċhom magħhom minħabba l-pandemija tal-COVID-19, il-Kummissjoni trid tipprovdi ċertezza legali dwar kif għandhom jiġu applikati d-drittijiet tal-passiġġieri tal-UE. Fil-każ ta' kanċellazzjoni, il-fornitur tat-trasport irid jirrimborża lill-passiġġieri jew joffrilhom rotta oħra. Jekk il-passiġġieri jiddeċiedu li jħassru l-vjaġġ tagħhom huma stess, ir-rimborż li jirċievu għall-biljett tagħhom ikun jiddependi fuq it-tip ta' biljett li jkollhom, u l-kumpaniji jistgħu joffrulhom vawċer li jkunu jistgħu jużawh iktar 'il quddiem minflok. Il-linji gwida tal-lum se jipprovdu ċ-ċertezza legali li tant hemm bżonnha dwar kif għandhom jiġu applikati d-drittijiet tal-passiġġieri tal-UE b'mod ikkoordinat fl-Unjoni. Aħna qed inkomplu nimmonitorjaw is-sitwazzjoni, li qed tevolvi malajr, u, jekk ikun hemm bżonn, se nieħdu passi oħrajn b'rabta ma' dan.” Din il-gwida se tgħin lill-passiġġieri, lill-industrija u lill-awtoritajiet nazzjonali f'din is-sitwazzjoni bla preċedent, li fiha l-gvernijiet nazzjonali qed jimponu restrizzjonijiet kbar fuq l-ivvjaġġar tal-passiġġieri u li qed ikollha riperkussjonijiet fuq is-servizzi tat-trasport fl-UE kollha. Il-linji gwida joffru ċarezza u b'hekk mistennija jgħinu wkoll biex jitnaqqsu l-ispejjeż tas-settur tat-trasport, li qed jintlaqat bil-kbir minn din it-tifqigħa. Il-linji gwida jkopru d-drittijiet tal-passiġġieri meta dawn ikunu qed jivvjaġġaw bl-ajru, bil-ferrovija, bil-vapur, bil-karozza tal-linja jew bil-kowċ, bil-baħar jew fuq il-passaġġi tal-ilma interni, kif ukoll l-obbligi korrispondenti tat-trasportaturi. Jekk il-vjaġġ tagħhom jitħassar, pereżempju, il-passiġġieri jistgħu jagħżlu bejn rimborż tal-prezz tal-biljett jew rotta ġdida biex jaslu fid-destinazzjoni aħħarija tagħhom fi stadju iktar tard. Fl-istess ħin, il-linji gwida jiċċaraw li ċ-ċirkustanzi attwali huma “straordinarji”, bil-konsegwenza li ċerti drittijiet — bħad-dritt għall-kumpens fil-każ ta' titjira li titħassar inqas minn ġimagħtejn qabel id-data tat-tluq — ma jistgħux jiġu invokati. Kuntest L-UE hija l-unika post fid-dinja li fih iċ-ċittadini huma protetti b'ġabra sħiħa ta' drittijiet tal-passiġġieri, kemm jekk jivvjaġġaw bl-ajru u kemm jekk jivvjaġġaw bil-ferrovija, bil-vapur, bil-karozza tal-linja jew bil-kowċ. It-trasportaturi għandhom joffru rimborż lill-passiġġieri li s-servizz tagħhom ikun tħassar (fil-forma ta' rifużjoni tal-biljetti tagħhom) jew joffrulhom rotta ġdida. It-trasportaturi jridu wkoll jieħdu ħsiebhom billi joffrulhom l-ikel u xi mkien fejn joqogħdu. F'dak li għandu x'jaqsam mal-kumpens, ir-regoli jvarjaw minn mezz tat-trasport għal ieħor. Għal iktar tagħrif: Il-Linji Gwida Interpretattivi rigward ir-Regolamenti tal-UE dwar id-drittijiet tal-passiġġieri fil-kuntest tas-sitwazzjoni li qed tiżviluppa b'rabta mal-COVID-19 Id-drittijiet tal-passiġġieri tal-UE Ħarsa ġenerali lejn il-miżuri nazzjonali mqassmin skont il-pajjiż Ir-rispons tal-UE għat-tifqigħa tal-coronavirus